TLAČOVÁ SPRÁVA

Námestovo, 21. 6. 2022

# Tridsiaty prvý ročník festivalu Verím Pane prinesie výnimočnú kombináciu muzikantov

### Hudobný festival Verím Pane, 22. - 24. júla 2022, Námestovo, nábrežie Oravskej priehrady - amfiteáter

Zahrať a zaspievať prídu **Sima Magušinová, Lámačské chvály, Tow Meot, Križiaci, Dominika Gurbaľová a priatelia, Miro Jilo, Kéfas, Peter Milenky, Kapucíni, Credo, Hero, JeTvoje, Monika Ližbetin, Magnet, Veronika Haluzová a priatelia, Moni&Gabi, Smaily** a ďalší.

Tridsiaty prvý ročník festivalu **Verím Pane odštartuje už v piatok, 22. júla** večernou svätou omšou vo farskom kostole v Námestove. Hudobný program v neďalekom námestovskom amfiteátri začne od 19-tej. Hrať sa bude na dvoch pódiách, v amfiteátri a vo veľkokapacitnom stane na lúke na nábreží. **V sobotu a nedeľu** bude o 11-tej doobeda svätá omša v amfiteátri, po nej pokračuje hudobný program až do neskorých večerných hodín.

**Pre deti** si organizátori pripravili **Pesničkohry s Mirom Jilom**, program s animátormi detskej organizácie eRko, napríklad “rýchlokurz eRko tancov” a ďalšie aktivity a atrakcie.

Atmosféru festivalu dotvorí tradičná festivalová čajovňa, nebude chýbať ani festivalový obchodík s tričkami a ďalšími spomienkovými predmetmi, roky nazývaný “šopa”. Návštevníci tento rok môžu na festivale kempovať vo vlastnom stane alebo zaparkovať karavan či obytný príves.

Zakladateľ festivalu Verím Pane a dramaturg TV LUX, vdp. Juraj Drobný sa na Verím Pane 2022 teší: *„Posledné mesiace ma služba v TV LUX zamestnáva a vyčerpáva tak, že nič iné nestíham. Dokonca nestíham ani sledovať, ako pokračujú prípravy na festival Verím Pane. Termín festivalu mám však v kalendári poriadne zvýraznený! A dúfam, že motto festivalu - DOMA JE DOMA - nebude formalita, ale realita."*

*„Minuloročné protipandemické opatrenia nás donútili oplotiť areál a vyberať symbolické vstupné. Ukázalo sa, že takto vieme zabezpečiť návštevníkom festivalu ešte lepší komfort ako po minulé roky. Ide nám najmä o bezpečnosť. Tu platí aj napríklad to, že deti len tak neutečú k vode. Vstupné je naozaj symbolické, deti do 6 rokov majú vstup voľný a staršie deti do 14 rokov majú viac ako polovičnú zľavu.”* vysvetľuje zavedenie vstupného organizátor Daniel Gašpierik.

Dobrovoľníci sú každý rok neodmysliteľnou súčasťou festivalu. To oni napĺňajú motto festivalu DOMA JE DOMA. Stále je možné sa zapojiť, pravidlá a registrácia sú už na [www.verimpane.sk](http://www.verimpane.sk)

Najstarší slovenský festival kresťanskej hudby Verím Pane oficiálne zastrešuje Gospelová muzika, o.z. v spolupráci s Rímskokatolíckou farnosťou Námestovo, Mestom Námestovo a Domom Kultúry Námestovo.

**Hudobný program** tridsiateho prvého ročníka festivalu Verím Pane bude **obohatený o nové mená či interpretov, ktorí na festivale dávno neboli**.

Hneď **v piatok večer** kvalitný slovenský rap odprezentujú štyria kresťanskí reperi, Augustín, dawidd, MT a Dafčo, ktorí *„jedinečnosťou svojich životných príbehov prinášajú na pódium texty plné svedectiev, myšlienky na zamyslenie, ale aj slová povzbudenia.”* Hovoria si **TOW MEOT**, čo v preklade z hebrejčiny znamená “veľmi dobrý”. A to chcú povedať aj svojim poslucháčom: *„Si veľmi dobrý! My to o tebe vieme. No veríš tomu aj ty?“*

**V sobotu poobede** sa predstaví košičanka **Veronika Haluzová**. Už niekoľko rokov pôsobí v hudobnej službe v spoločenstve Marana Tha. Aktuálne vydáva svoj debutový album, ktorý prináša piesne určené hlavne na modlitbu osobnú, ale aj modlitbu chvál. Naživo zahrá so svojimi priateľmi skladby z tohoto debutového albumu, ale aj ďalšie známe chválové piesne.

Talentovaná muzikantka **Dominika Gurbaľová** so svojimi priateľmi si divákov určite získa krásnym spevom, podmanivým hlasom a najmä osobnými textami inšpirovanými Svätým písmom. Diváci si ju nájdu v programe **v sobotu podvečer**.

Medzi novými tvárami festivalu Verím Pane uvidia návštevníci **v sobotu večer** aj:   
„**jeTvoje**…zloženie ľudí – rôznych – každý s iným príbehom – ktorých spája Kristus.

Ich tvorba – rôzna – majú radi slová, tóny, metafory, život – Rytmus.

Takí, akí sú – autentickí – so slabosťami aj darmi – chcú sa spojiť – v Kristovi s ľuďmi okolo a spolutvoriť.“ Táto partička zo Štefanova nad Oravou a Trstenej si získala divákov Verím Pane v krátkych vstupoch už minulý rok.

Dvojičky **Moni&Gabi**, pochádzajúce z okolia Nového Mesta nad Váhom mohli návštevníci začuť ako doprovod adorácií v TV LUX a Rádiu Mária. Pravidelne pôsobia v centre novej evanjelizácie v Beckove. Vlastnej tvorbe sa venujú už 3 roky. Svoj koncert s hosťami zahrajú v **nedeľu o 14-tej**.

**Monika Ližbetin** by **v nedeľu poobede** rada prostredníctvom svojich piesní, ako sama píše, „*… odkryla kus svojho vnútra… toho čím žijem… pre koho žijem… aj to, aké miesto má v mojom živote Boh… a v neposlednom rade nahlas a verejne vyznala VERÍM PANE.*”

Po dlhom čase pricestuje do Námestova aj gréckokatolícky kňaz **Peter Milenky.** Nepríde však sám, sprevádzať na hudobných nástrojoch ho budú ďalší dvaja gréckokatolícki kňazi a dvaja rímskokatolícki kňazi.Na bicie zahrá Martin Gnip, na basovú gitaru Michal Ondovčák, elektrickú gitaru bude mať pod prstami Pavol Jenčo a klávesy a vokály si vezme na starosti Dominik Petrík. Vynikajúci pop-rock s myšlienkou, priamočiare, úderné texty a dlhoročná remeselná kvalita robia z každého koncertu zážitok. Odpália to **v nedeľu o 17-tej** hodine.

Svieži a kreatívne poňatý elektronický pop s konvenčnými a melodickými prvkami čaká návštevníkov festivalu v podaní kapely **HERO** takmer na záver festivalu, **v nedeľu večer**. Jej členovia Dávid Baláž (basgitarista), Michal Čerevka (bubeník a perkusionista), Adam Lupták (gitarista), Marcel Mati (spevák a textár) a Jozef Šarišský (klávesy) milujú tvoriť hudbu a popritom stále cítia inšpiráciu pre nové veci.

**Z festivalových stálic** **v piatok večer** svoje novinky predstaví skupina **KÉFAS**, toho roku vydali nové single a pripravujú už ôsmy album. Tradičným návštevníkom neujde ani skupina **CREDO**, ktorá určite opäť prekvapí hudobne zaujímavým programom so svojimi hosťami z gospelovej scény.

**V sobotu** prídu **KAPUCÍNI**, zahrajú tiež **SMAILY** a kapela **MAGNET**. Domáca kapela **Križiaci** predstaví svoj nový album. Sobotňajší večer zakončia **Lámačské chvály (LCH LIVE)**.

**Nedeľný večer** a celý festival Verím Pane 2022 zakončí svojim koncertom **Sima Magušinová** s kapelou.

**Duchovný program** okrem avízovaných **svätých omší** obohatia v piatok v noci o 23:00 h vo farskom kostole **modlitby TAIZÉ**. V sobotu, v rovnakom čase, t.j. 23:00 h bude moderovaná **adorácia,** takisto vo farskom kostole. V poobedných časoch počas festivalu na nábreží bude možné prijať **sviatosť zmierenia** alebo požiadať prítomných kňazov a rehoľníkov o **duchovný rozhovor**.

To však ešte stále nie je všetko, ďalšie informácie, účinkujúci, kompletný program bude postupne zverejňovaný na webovej stránke festivalu [www.verimpane.sk](https://verimpane.sk/?utm_source=newsletter&utm_medium=web&utm_campaign=verimpane2021&utm_content=tlacovasprava).

**Viac info:**

[**www.verimpane.sk**](https://verimpane.sk/?utm_source=newsletter&utm_medium=web&utm_campaign=verimpane2021&utm_content=tlacovasprava)

[**https://www.facebook.com/verimpane**](https://www.facebook.com/verimpane)

[**https://www.instagram.com/verimpane/**](https://www.instagram.com/verimpane/)

Daniel Gašpierik

Hudobný festival Verím Pane

Gospelová muzika, o. z.

www.verimpane.sk

daniel@verimpane.sk

M: +421 907 463 563